Проект!

ДО

МИНИСТЕРСКИЯ СЪВЕТ

НА РЕПУБЛИКА БЪЛГАРИЯ

Д О К Л А Д

от

БИСЕР ПЕТКОВ - МИНИСТЪР

НА ТРУДА И СОЦИАЛНАТА ПОЛИТИКА

**ОТНОСНО:** Проект на Постановление на Министерския съвет за изменение и допълнение на Тарифата за таксите за социалните услуги, финансирани от държавния бюджет, утвърдена с ПМС № 91 от 2003 г. (обн., ДВ, бр. 40 от 2003 г., изм. и доп., бр. 55 от 2003 г., изм., бр. 13 от 2004 г., изм. и доп., бр. 97 от 2004 г., бр. 54 от 2006 г., бр. 58 от 2008 г. и бр. 58 от 2011 г., изм., бр. 89 от 2016 г. и бр. 12 от 2019 г.)

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

УВАЖАЕМИ ГОСПОЖИ И ГОСПОДА ЗАМ. МИНИСТЪР-ПРЕДСЕДАТЕЛИ,

УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Тарифата за таксите за социалните услуги, финансирани от държавния бюджет.

С Решение № 4867/2018 г., постановено по адм. дело № 13763/2018 г., петчленен състав на Върховния административен съд (ВАС) оставя в сила Решение № 10187 от 26.07.2018 г., постановено по адм. дело № 11057/2017 г. на ВАС. С решение № 10187/26.07.2018 г. първоинстанционният съдебен състав е обявил нищожността на Тарифата за таксите за социалните услуги, финансирани от държавния бюджет (Тарифата), в частта на чл. 1 по отношение на „лицата, които заплащат такси, и редът за събирането им“, на чл. 2, ал. 2-5, чл. 3, чл. 4, § 1 и § 1а от Допълнителните разпоредби. В мотивите си за обявяване на нищожността на тарифата първоинстанционният съд приема, че липсва законова делегация Министерският съвет да определя с тарифа лицата, които да заплащат такси, редът за събирането им, основанията за освобождаване от такси, както и да въвежда легални дефиниции във връзка с предмета на законовата делегация за първи път. Решението на петчленния състав на ВАС е окончателно и влиза в сила от деня на обнародването му в Държавен вестник – бр. 31 от 12.04.2019 г.

Чрез заключителните разпоредби на Закона за социалните услуги (обн., ДВ, бр. 24 от 2019 г.) е направена промяна в чл. 17 от Закона за социално подпомагане (ЗСП). С тази промяна, в сила от 22.03.2019 г., в ЗСП вече изрично са регламентирани лицата, които не заплащат такси при ползването на социални услуги, делегирани от държавата дейности. Също така, на Министерския съвет е делегирана компетентност с цитираната тарифа да определя не само таксите, но и случаите, в които лицата, настанени в специализирана институция или социална услуга в общността от резидентен тип, заплащат такса в пълния размер на действителните месечни разходи за издръжка на едно лице, както и случаите, в които лицата заплащат такса в непълен размер. С предлаганите промени в Тарифата за таксите за социалните услуги, финансирани от държавния бюджет, се цели недопускане на празнота в законодателството след влизане в сила на решението на петчленния състав на ВАС. Предлаганите изменения и допълнения в Тарифата са в съответствие със законовата делегация след направената в ЗСП промяна. Предлага се измененията и допълненията в Тарифата за таксите за социалните услуги, финансирани от държавния бюджет, да влязат в сила от 12.04.2019 г., когато влиза в сила решение № 4867/2018 г. на ВАС.

С Преходните и заключителни разпоредби към проекта на Постановление се предлага и изменение в Правилника за прилагане на Закона за социално подпомагане. С предлаганото изменение се прави редакция на некоректна препратка в § 1а от Допълнителните разпоредби към други членове на Правилника.

Съгласно чл. 26, ал. 2-4 от Закона за нормативните актове проектът на Постановление на Министерския съвет за изменение и допълнение на Тарифата за таксите за социалните услуги, финансирани от държавния бюджет, е публикуван на интернет страницата на Министерството на труда и социалната политика и на Портала за обществени консултации на Министерския съвет на 15.04.2019 г. Срокът за получаване на предложения и становища е 14 дни, за да не се допусне празнота в законодателството след влизане в сила на Решение № 4867/2018 г., постановено по адм. дело № 13763/2018 г., петчленен състав на ВАС, както и да не се създаде напрежение сред потребителите на социални услуги при определянето на таксите за социални услуги, финансирани от държавния бюджет.

Проектът на Постановление на Министерския съвет за изменение и допълнение на Тарифата за таксите за социалните услуги, финансирани от държавния бюджет, е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация.

Предложеният проект на Постановление на Министерския съвет за изменение и допълнение на Тарифата за таксите за социалните услуги, финансирани от държавния бюджет, не води до въздействие върху държавния бюджет по смисъла на чл. 35, ал. 1, т. 4 от Устройствения правилник на Министерския съвет и на неговата администрация. С проекта на акт не се предвиждат допълнителни разходи/трансфери/други плащания, които се предлага да бъдат одобрени по бюджета на първостепенния разпоредител с бюджет или по сметка за средства от Европейския съюз, за сметка на бюджети по държавния бюджет. Разходите, необходими за изпълнението на предложените изменения и допълнения, са в рамките на бюджета на МТСП за 2019 г., както и в рамките на утвърдения му разходен таван в средносрочен план.

С проекта на Постановление на Министерския съвет за изменение и допълнение на Тарифата за таксите за социалните услуги, финансирани от държавния бюджет, не се въвеждат норми на правото на Европейския съюз.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА ЗАМ. МИНИСТЪР-ПРЕДСЕДАТЕЛИ,

УВАЖАЕМИ ГОСПОЖИ И ГОСПОДА МИНИСТРИ,

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на Постановление на Министерския съвет за изменение и допълнение на Тарифата за таксите за социалните услуги, финансирани от държавния бюджет.

МИНИСТЪР:

БИСЕР ПЕТКОВ